ইছাপুরে হাড়হিম ঘটনা! গাড়ি রেখে কচুরি খেতে গিয়ে প্রাণ গেল যুবকের

ওয়েব ডেস্ক: সাতসকালে খুন ইছাপুরে (Murder In Ichhapur)। গাড়ি রাখা (Car Parking) নিয়ে বচসার জেরে প্রাণ গেল এক যুবক। বৃহস্পতিবার সকালেই এই ঘটনা ঘটে, যার জেরে উত্তেজনা ছড়ায় নবাবগঞ্জ বাজারপাড়া এলাকায়। পুলিশ সূত্রে জানা গিয়েছে, মৃত যুবকের নাম দিলীপ দাস। তিনি ইছাপুরের নবাবগঞ্জ বাজারপাড়ার বাসিন্দা।

পুলিশ সূত্রে খবর, এদিন সকালে দিলীপ ও তাঁর দুই বন্ধু কনটাধার এলাকায় কচুরি খেতে গিয়েছিলেন। তাঁদের চারচাকা গাড়িটি রাস্তার উল্টোদিকের একটি বাড়ির সামনে পার্ক করা ছিল। অভিযোগ, সেই বাড়ির বাসিন্দারা তাঁদের কিছু না বলেই গাড়ির কাচ ভেঙে দেয়। বিষয়টি নিয়ে দিলীপরা প্রতিবাদ করলে অভিযুক্ত সৌভিক রায় নামে এক যুবকের সঙ্গে তাঁদের বচসা বাধে।

আরও পড়ুন: সাত সকালে ফের অভিযানে ইডি, এবার কোথায় হানা?

চোখের পলকে সেই বচসা মারামারিতে গড়ায়। অভিযোগ, বচসার মাঝেই অভিযুক্ত সৌভিক রায় দিলীপের উপর এলোপাথাড়ি ঘুসি ও লাথি মারতে শুরু করে। গুরুতর আহত অবস্থায় দিলীপকে দ্রুত ব্যারাকপুর বিএন বসু মহকুমা হাসপাতালে নিয়ে যাওয়া হয়, যেখানে চিকিৎসকেরা তাঁকে মৃত বলে ঘোষণা করেন।

ঘটনার খবর পেয়ে নোয়াপাড়া থানার পুলিশ দ্রুত ঘটনাস্থলে পৌঁছয় এবং এলাকাটিকে ঘিরে ফেলে। জানা গিয়েছে, অভিযুক্ত সৌভিক রায়কে ইতিমধ্যেই আটক করা হয়েছে। ঘটনার তদন্ত শুরু করেছে পুলিশ (Police)। পুলিশের এক আধিকারিক জানান, “প্রাথমিকভাবে এটি পার্কিং নিয়ে বচসার জেরে ঘটেছে বলে মনে করা হচ্ছে। তবে খুনের নেপথ্যে অন্য কোনও কারণ রয়েছে কী না, তা খতিয়ে দেখা হচ্ছে।” ঘটনার পর থেকেই এলাকায় চাঞ্চল্য ছড়িয়েছে।

দেখুন আরও খবর:

The post ইছাপুরে হাড়হিম ঘটনা! গাড়ি রেখে কচুরি খেতে গিয়ে প্রাণ গেল যুবকের appeared first on KolkataTV.